61976J0063
ΑΠΟΦΑΣΗ ΤΟΥ ΔΙΚΑΣΤΗΡΙΟΥ (πρώτο τμήμα)
της 16ης Δεκεμβρίου 1976 (
*1
)
Αντικείμενο της υποθέσεως:
Ερμηνεία του κανονισμού 1408/71, περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητος στον τομέα των επιδομάτων για τους ενήλικες αναπήρους.
Διατακτικό της αποφάσεως:
Κατ' εφαρμογή του κανονισμού 1408/71 του Συμβουλίου της 14ης Ιουνίου 1971, μια εθνική νομοθεσία, η οποία προβλέπει, σε κράτος μέλος, νομίμως προστατευόμενο δικαίωμα για χορήγηση επιδόματος σε ενήλικες αναπήρους υπέρ των υπηκόων του εν λόγω κράτους που κατοικούν εκεί, εφαρμόζεται επίσης και στον ενήλικα ανάπηρο, υπήκοο άλλου κράτους μέλους, ο οποίος, αν και δεν εργάστηκε ποτέ ο ίδιος στο κράτος όπου ισχύει αυτή η νομοθεσία, κατοικεί σ' αυτό συντηρούμενος από τον πατέρα του, ο οποίος απασχολείται σ' αυτό το ίδιο κράτος ως εργαζόμενος υπό την έννοια του προαναφερθέντος κανονισμού.
Πρόταση του γενικού εισαγγελέα:
Πρότεινε να δοθεί ή εξής απάντηση:
Οι διατάξεις του κανονισμού 1408/71 πρέπει να εξασφαλίζουν στους εργαζομένους, καθώς και στα μέλη των οικογενειών τους, τα οποία, δυνάμει της αρχής της ελεύθερης κυκλοφορίας, κατοικούν στο έδαφος ενός κράτους μέλους, ίση μεταχείριση με τους υπηκόους του κράτους αυτού ως προς τις νομοθετικές διατάξεις που υπάγονται στο πεδίο της καθ' ύλην εφαρμογής του κανονισμού.
Κατά συνέπεια, το ανάπηρο τέκνο διακινούμενου εργαζόμενου δεν μπορεί να βρεθεί σε δυσμενέστερη θέση, ακόμα και αν ενηλικιώθηκε, σε σχέση με τους υπηκόους του κράτους κατοικίας, λόγω του ότι δεν έχει την ιθαγένεια του κράτους αυτού.
(
*1
)	Γλώσσα διαδικασίας: η γαλλική.